钦定古今图书集成/明伦汇编/氏族典/第258卷 > 王敬则
## 钦定古今图书集成/明伦汇编/氏族典/第258卷 > 王敬则

按《南齐书王敬则传》，“敬则，晋陵南沙人也。母为女巫，
生敬则而胞衣紫色，谓人曰：‘此儿有鼓角相’。敬则年
长，两腋下生乳，各长数寸。年二十馀，善拍张。景和使
敬则跳刀，高与白虎幢等，补侠毂队主，与寿寂之同
毙景和。明帝即位，以为直阁将军。泰始初，出补东武
暨阳令，迁员外郎。元徽二年，随太祖拒桂阳贼于新”
亭。事宁，带南泰山太守。苍梧王狂虐，左右不自保。敬
则以太祖有威名，归诚奉事，每下直，辄往领军府，夜
著青衣，扶匐道路，为太祖听察苍梧去来。既而杨玉
夫等殒，帝将首投敬则，敬则驰诣太祖，太祖戎服出，
敬则从入宫。昇明元年，迁员外散骑常侍、辅国将军。
沈攸之事起，进号冠军将军。太祖将受禅，顺帝不肯
出宫，明日当临轩，敬则将轝入迎，启譬令出。建元元
年，封寻阳郡公，加敬则妻怀氏爵，为寻阳国夫人。二
年，进号安北将军，寻迁使持节、散骑常侍、吴兴太守。
道不拾遗，郡无劫盗，境内以清。永明三年，进号征东
将军。明年，迁侍中、中军将军。海陵王立，进位太尉。明
帝即位，多杀害，敬则自以高、武旧臣，心怀忧恐。帝虽
外厚其礼，而内相疑备。永泰元年，帝疾，以张瑰为平
东将军。敬则闻之，窃曰：“东今有谁？只是欲平我耳。”乃
起兵。朝廷遣左兴盛等筑垒于曲阿长冈，敬则攻之，
大败，兴盛军容袁文旷斩之。